ट्विटर पर लिखा, रिटायर्ड आउट? यूजर बोले- चीटिंग
Ravichandran Ashwin question on Krunal's retirement इंडियन प्रीमियर लीग 2023 (IPL) में मंगलवार को मुंबई इंडियंस (MI) के खिलाफ लखनऊ सुपर जाइंट्स (LSG) के कप्तान क्रुणाल पांड्या 49* रन पर रिटायर्ड हर्ट हो गए
इंडियन प्रीमियर लीग 2023 (IPL) में मंगलवार को मुंबई इंडियंस (MI) के खिलाफ लखनऊ सुपर जाइंट्स (LSG) के कप्तान क्रुणाल पांड्या 49* रन पर रिटायर्ड हर्ट हो गए। क्रुणाल के इस फैसले पर राजस्थान रॉयल्स के खिलाड़ी रविचंद्रन अश्विन ने ट्वीट कर सवाल किया, 'रिटायर्ड आउट?'
शुरुआती 3 विकेट जल्दी खोने के बाद पांड्या ने मार्कस स्टोइनिस के साथ LSG की पारी को संभाला। पांड्या और स्टोइनिस के बीच 82 रनों की साझेदारी हुई। क्रुणाल अपना अर्धशतक पूरा नहीं कर सके।
16वें ओवर में क्रुणाल मैदान से बाहर चले गए, बल्लेबाजी के दौरान उनके पैर में चोट लग गई थी। बाहर जाते समय क्रुणाल लंगड़ाते हुए दिखे थे।
क्रुणाल के इस फैसले पर अश्विन ने ट्वीट कर सवाल किया, 'रिटायर्ड आउट?' आश्विन के इस ट्वीट पर एक यूजर ने लिखा, ये चीटिंग है, अश्विन ने यूजर को जवाब देते हुए लिखा, नियम आपको ऐसा करने की इजाजत देता है, इसमें कोई बेईमानी नहीं है। हालांकि, दूसरी पारी में क्रुणाल वापस आए और उन्होंने पूरे 4 ओवर फेंके।
रिटायर्ड हर्ट होने पर क्रुणाल का बयान
'मुझे ऐंठन हो रही थी, मैंने मांसपेशियों में खिंचाव महसूस किया। मोहसिन ने एक साल से कोई मैच नहीं खेला लेकिन अच्‍छा लगा कि वह सर्जरी के बाद भी इतना अच्‍छा कर सकता है। पिछले तीन मैच हमारे लिए यहां पर अच्‍छे नहीं गए, लेकिन यह मैच जीतकर अच्‍छा लग रहा है।'
लीग में रिटायर्ड आउट होने वाले पहले खिलाड़ी आश्विन
IPL के पिछले सीजन के 20वें लीग मुकाबले में राजस्थान रॉयल्स की ओर से खेल रहे रविचंद्रन अश्विन लखनऊ के खिलाफ रिटायर्ड आउट हो गए थे। अश्विन IPL के इतिहास में रिटायर्ड आउट होने वाले पहले खिलाड़ी बने थे। अश्विन बल्लेबाजी के दौरान अचानक क्रीज छोड़कर पवेलियन लौट गए। उन्हें इस मुकाबले में राजस्थान ने पारी के 10वें ओवर में छठे नंबर पर बल्लेबाजी के लिए उतारा था। हालांकि, इससे पहले राजस्थान की ओर से इस नंबर पर रियान पराग उतरते रहे हैं।
रिटायर्ड आउट और रिटायर्ड हर्ट
जब कोई बल्लेबाज अंपायर या विपक्षी टीम के कप्तान के सहमति के बिना अपनी पारी बीच में ही छोड़कर पवेलियन चला जाता है, उसे रिटायर्ड आउट माना जाता है। नियमों के मुताबिक इसे विकेट माना जाता है। जब एक बार कोई बल्लेबाज रिटायर्ड आउट हो जाता है तो वह दोबारा बल्लेबाजी के लिए नहीं आ सकता। दूसरी ओर, रिटायर्ड हर्ट बल्लेबाज टीम की जरूरत के मुताबिक दोबारा बल्लेबाजी के लिए मैदान पर उतर सकता है।
लखनऊ ने मुंबई को हराया
लखनऊ और मुंबई के इस मैच मे मुंबई ने टॉस जीत कर गेंदबाजी करने का फैसला किया। लखनऊ ने पहले बल्लेबाजी करते हुए तीन विकेट के नुकसान पर 177 रन बनाए इस लक्ष्य का पीछा करते हुए मुंबई 20 ओवर मे 172 रन ही बना सकी लखनऊ की ओर से मार्कस स्टोइनिस ने अर्धशतकीय पारी खेली और उन्हें प्लेयर ऑफ द मैच चुना गया। पूरी खबर पढ़ने के लिए यहां क्लिक करें...